कुपवाड़ा में सेना की कार्रवाई में छात्र की मौत, प्रदर्शन  
कुपवाड़ा जिले में कथित रूप से सेना की गोलीबारी में एक छात्र की मौत हो गई, जिसे लेकर स्थानीय लोगों ने विरोध प्रदर्शन शुरू कर दिया।
उत्तर कश्मीर के कुपवाड़ा जिले में कथित रूप से सेना की गोलीबारी में एक छात्र की मौत हो गई, जिसे लेकर स्थानीय लोगों ने विरोध प्रदर्शन शुरू कर दिया।  आधिकारिक सूत्रों ने बताया कि श्रीनगर से 85 किलोमीटर दूर स्थित कुपवाड़ा जिले के हंदवारा में सेना के जवान शुक्रवार रात निगरानी कर रहे थे। इस दौरान संदिग्ध गतिविधि देखे जाने पर जवानों द्वारा कथित रूप से की गई गोलीबारी में मंजूर अहमद मागरे (22) नाम के एक छात्र की मौत हो गई।  सूत्रों ने बताया कि छात्र रात के समय बाहर निकला था। छात्र को देखे जाने पर सैनिकों ने उसे चेतावनी दी। उन्होंने बताया कि छात्र ने सैनिकों की चेतावनी पर ध्यान नहीं दिया, जिसके बाद की गई गोलीबारी में उसकी मौत हो गई।  सूत्रों ने बताया कि छात्र की मौत पर छोगल के नागरिकों ने गोलीबारी में शामिल सैनिकों की गिरफ्तारी की मांग को लेकर प्रदर्शन शुरू कर दिया। आखिरी खबरें मिलने तक क्षेत्र में विरोध प्रदर्शन जारी था। रक्षा विभाग के प्रवक्ता ने इस घटना पर यह कहते हुए कोई टिप्पणी करने से इनकार कर दिया कि सेना इस पर जल्द ही बयान जारी करेगी।